การประปานครหลวง เชิญชวนประชาชนล้างถังพักน้ำ พร้อมแนะวิธีตรวจสอบระบบประปาภายในบ้าน เพื่อสุขอนามัยที่ดี
นายคมกฤช ทินกร ณ อยุธยา รองผู้ว่าการการประปานครหลวง (กปน.) ในฐานะโฆษก กปน. เปิดเผยว่า กปน. ขอเชิญชวนประชาชนหมั่นตรวจสอบดูแลระบบประปา อุปกรณ์การใช้น้ำภายในบ้านให้สะอาดปลอดภัย โดยเฉพาะประชาชนที่มีถังพักน้ำภายในบ้านควรล้างถังพักน้ำทุก 6 เดือน และปิดถังพักน้ำให้สนิทป้องกันฝุ่นละออง แมลง สิ่งมีชีวิตขนาดเล็กที่อาจเล็ดลอดเข้าไปเจริญเติบโตกลายเป็นแหล่งสะสมของตะไคร่น้ำ ลูกน้ำ ตลอดจนป้องกันเชื้อโรคไม่ให้เข้าไปเจือปนในน้ำประปา เพื่อรักษาคุณภาพน้ำประปาภายในบ้านให้สะอาดปลอดภัย สามารถบริโภคน้ำประปาได้อย่างมั่นใจ ขอให้ปฏิบัติตามข้อแนะนำคือ ที่ตั้งของถังพักน้ำ ควรมีขอบเขตชัดเจนมีหลังคาคลุม พื้นสะอาด ไม่มีน้ำขัง ไม่มีสิ่งของวางเกะกะ สามารถป้องกันสัตว์นำโรคเข้าไปอาศัยได้ , ถังพักน้ำต้องทำมาจากวัสดุที่ปลอดภัย เหมาะสำหรับบรรจุอาหารและควรมีช่องระบายน้ำทิ้งด้านล่างสุด เพื่อความสะดวกเวลาล้างทำความสะอาด รวมทั้งดูแลถังพักน้ำสม่ำเสมอ สำหรับผู้ที่ไม่สะดวกในการดูแลรักษาระบบประปาภายในบ้าน กปน. มีบริการล้างถังพักน้ำในราคาประหยัด (เริ่มต้น 1,100 บาท) ให้แก่ประชาชนทั่วไป ผู้ที่สนใจสามารถติดต่อรับบริการได้ 3 ช่องทาง ได้แก่ bit.ly/MWAhomecare / สำนักงานประปาสาขาทั้ง 18 สาขา และ MWA Call Center 1125